歎旱
作者：范浚
朝代：宋

paragraphs: 我行田間歎且驚，田間旱塊絲縱橫。
荆榛惡草亦枯瘁，雖有稷黍何由生。
田邊老人爲予語，欲語先愁淚如雨。
老兒百指住山西，世業農桑不工賈。
年年此田收好穀，玉粒長腰舂百斛。
公私取給有贏餘，作飯爲麋肥口腹。
今年旱種良辛苦，抱甕澆畦寧入土。
囷傾舊穀已無餘，新穀疏蕪復如許。
年年百指無憂畏，今年百指俱憔悴。
餓死填溝自不辭，只愁逋負官家稅。
即今官稅催輸入，督吏臨門如火急。
老兒可是樂徵呼，其奈黍頭無一粒。
我感翁言情激烈，却笑老翁言太拙。
爲陳天子有深仁，子惠窮民念民切。
况今官府皆時賢，會將租責都蠲捐。
庶幾儉歲亦得飽，且與爾曹圖醉眠。